Oficialusis leidinys L 134 , 22/05/2002 p. 0001 - 0002



Tarybos bendrieji veiksmai 2002 m. gegužės 21 d. dėl Europos Sąjungos prisidėjimo stiprinant Gruzijos valdžios institucijų pajėgumą remti ir saugoti ESBO stebėtojų misiją Gruzijos pasienyje su Rusijos Federacijos Ingušijos ir Čečėnijos Respublikomis (2002/373/BUSP) EUROPOS SĄJUNGOS TARYBA, atsižvelgdama į Europos Sąjungos sutartį, ypač į jos 14 straipsnį, kadangi: (1) 2000 m. liepos 20 d. Taryba priėmė Bendrųjų veiksmų aktą 2000/456/BUSP dėl Europos Sąjungos prisidėjimo stiprinant Gruzijos valdžios institucijų pajėgumą remti ir saugoti ESBO stebėtojų misiją Gruzijos Respublikos pasienyje su Rusijos Federacijos Čečėnijos Respublika [1], kurio galiojimas baigėsi 2000 m. gruodžio 31 d. (2) 2001 m. liepos 26 d. Taryba, siekdama užtikrinti nenutrūkstamą Europos Sąjungos paramą stabilumui Kaukazo regione, nustatė Bendruosius veiksmus 2001/568/BUSP [2]. (3) Nuo 2001 m. gegužės 28 d. iki birželio 1 d. generolas seras Garry Johnson, kaip Europos Sąjungos ekspertas, atliko vertinamąją misiją, kurios išvada buvo ta, kad, norint pratęsti ESBO mandatą Ingušijos sektoriuje, reikėtų papildomos ES paramos. (4) 2001 m. gruodžio 13 d. ESBO nutarė pratęsti ESBO misijos mandatą stebėti ir pranešti apie judėjimą per Gruzijos ir Rusijos Federacijos Ingušijos Respublikos sieną, NUSTATĖ ŠIUOS BENDRUOSIUS VEIKSMUS: 1 straipsnis 1. Europos Sąjunga suteikia pagalbą stiprinti Gruzijos valdžios institucijų pajėgumą per savo sienos apsaugos padalinius teikti paramą ir apsaugą ESBO stebėtojų misijai Gruzijos pasienyje su Rusijos Federacijos Ingušijos Respublika, taip pat toliau teikia pagalbą, susijusią su Gruzijos pasieniu su Rusijos Federacijos Čečėnijos Respublika. 2. Šiam tikslui Europos Sąjunga suteikia finansinę paramą ESBO misijai Gruzijoje, visų pirma jos atliekamai sienų stebėjimo operacijai, išlaidoms už tam tikrą įrangą padengti. 2 straipsnis 1. ESBO misija Gruzijoje yra atsakinga už įrangos pirkimą ir perdavimą. 2. Komisija sudaro finansinį susitarimą su ESBO dėl Europos Sąjungos finansinės paramos, teikiamos kaip subsidija, naudojimo. Ši subsidija skiriama ESBO parinktoms prekėms pirkti pagal Gruzijos valdžios institucijų reikmes Gruzijos sienos su Ingušija ir Čečėnija sektoriuose. 3. Komisija per savo delegaciją Tbilisyje palaiko glaudų ryšį su ESBO, kad galėtų stebėti ir įvertinti faktinį įrangos pristatymą Gruzijos sienos apsaugos padaliniams ir jos tolesnį naudojimą. 4. Atlikdama šią veiklą, Komisija prireikus bendradarbiauja su ten esančiomis valstybių narių atstovybėmis. 5. Komisija Tarybai atsiskaito apie šių bendrųjų veiksmų įgyvendinimą per pirmininkaujančią valstybę narę, kuriai padeda Tarybos Generalinis Sekretorius, Aukštasis atstovas bendrai užsienio ir saugumo politikai. 3 straipsnis 1. 1 straipsnyje nurodytiems tikslams skiriamos finansinės pagalbos dydis yra 100000 eurų. 2. Šio straipsnio 1 dalyje nurodyta suma finansuojamos išlaidos tvarkomos laikantis biudžetui taikomų Europos bendrijos procedūrų ir taisyklių. 4 straipsnis Šie bendrieji veiksmai įsigalioja jo priėmimo dieną. Jų galiojimas baigiasi praėjus dvylikai mėnesių nuo finansinio susitarimo tarp Komisijos ir ESBO sudarymo. 5 straipsnis Šie bendrieji veiksmai skelbiami Oficialiajame leidinyje. Priimta Briuselyje, 2002 m. gegužės 21 d. Tarybos vardu Pirmininkas R. De Miguel [1] OL L 183, 2000 7 22, p. 3. [2] OL L 202, 2001 7 27, p. 2. --------------------------------------------------